钦定古今图书集成/方舆汇编/职方典/第1454卷 > 《沿革》
## 钦定古今图书集成/方舆汇编/职方典/第1454卷 > 《沿革》

夫滇，周之百濮，汉之西南夷也。其类氐，其属靡莫，其
人僰。爨猡獠域，殊种，别马牛，其风自楚𫏋开疆，秦政
通道，始以名入中国。汉始置益州郡，其渠酋贤栗，朝
贡内附，厥后附叛不一。诸葛亮南征，益郡始平。唐蒙
舍立国，称南诏，既皮罗阁，筑城自王，寻以守将起衅，
鲜于仲通讨之，唐军尽覆。宋鉴唐祸，以玉斧画《大渡
河》，绝不与通，然后段氏得以长世矣。由斯以论，置郡
者令自彼就，官非我设也。朝附者不让不贡，不告不
王，法非我饬也。王之者幸借其力，威诏破蕃，悬爵以
答其功，恩非我出也；斧画之者不欲罢弊，所恃以事
无用，威非我播也。乃今日堑山堙谷，启土披地矣。方
制提封，同文共规，拯溺戡暴，布德，抏陵。驱駽町为编
户，更魋结为冠裳。魁头露紒，解辫请职，燋齿枭瞷，回
面革心。绝鞮译之传，撤稿街之邸。盖自我皇祖攠善
阐，俘段明，叩勤扬苴，蹂辚平缅，混炎区而一之。以及
列朝休养生息，利其资用，阜其财源。群以师儒，建之
庠校，以茂正其德而厚其生。乃时享岁贡，入税给由，
训经鬯达，文物昭宣。莫不家有《诗》《书》，人袭组绂矣。然
夷考其世，“滇池虽逖，天覆则同；滇族虽夷，人性则一。
触之可发，豚鱼自孚；扰之可驯，猛虎亦服。”汉、唐以来，
龙佑那渐出山林，徙居平地，是慕中国之德也。凤伽
异入朝，得乐一部以归，是沿中国之乐也。西泸令教
异牟寻以祀岳渎，改官号，是法中国之礼也。段正淳
遣使求经籍，得六十九家。是购中国之书籍也。惟中
国德不能徕，威不能詟，恩不能绥，信不能通，以故正
朔不加，羁縻弗绝。非我祖宗大赫威武，无以犁其庭、
收其版章；非我祖宗大修文德，无以牧其境、釐其土
俗。肆我皇上嗣服，罢采金之令，以藏富于民；增北士
之科，不遗贤于野。所谓“帝德光天，率履不”越成，率俾
有截之化，巍巍乎信道远三代，术长前世矣。虽然，未
雨彻土，无畏下民，未濡戒襦，可济终日。故治不忘乱，
安不忘危者，保邦之闳略也。“图难于易，为大于细”者，
驭世之远猷也。滇地安矣，然疆徼厄塞；滇人治矣，然华裔杂居。即今熙洽日久，衅孽少萌，卒有堆埋胠箧
之奸，缓之鸟散，急之虎咥，非可走尺檄而械致也。山
箐诸夷，盘据险阻，如放豚惮于𦊰络、野鹿骇于牢笼，
非可按比伍而寻弭也。土官裂壤而守，各顾其家，幽
明不分，豪举鼎立，非可以绳墨拘束为也。夫以不宾
之地，栖杂处之民间，以无严黜陟之官，苟非事制曲
防，却顾长虑，而简节疏目，废法弛威，窃恐气泄鍼芒，
堤溃蚁孔，“民未得常宁，地未得常安也。吾闻沅江、临
安，南通交趾、金齿、腾冲，西拥诸甸，自曲靖迤北而东，
弹压乌蛮。是不当稽关简逻，扼其咽喉，设候保圉，谨
察出入乎？吾闻武定、丽江、姚安、北胜、邓川、霑益俱雄
兵力；寻甸一路，兵卫渐疏。是不当简师征役，庀赋训
戎，核土酋为率，编部落为兵乎？”滇欲假道，必出贵竹，
万一冲决，何以御之？吾闻滇池有径，可达马湖，武定
可达建昌。川陆绾毂，榛芜莫启。是不当凿磴增传，以
通其道乎？